Den eksterne revisors beretning om Revisionsrettens årsregnskab for regnskabsåret 1998

(1999/C 286/01)

Meddelelse til læseren

Uden at det ansvar, der i henhold til artikel 248 EF påhviler Revisionsretten for revisionen af samtlige Fællesskabets indtægter og udgifter, derved indskrænkes, og uden at bestemmelserne i artikel 276 EF om meddelelse af decharge derved tilsidesættes, har Revisionsretten siden afslutningen af regnskaberne for regnskabsåret 1987 hvert år ladet regnskaberne over den interne forvaltning revidere af eksterne revisorer.

Den eksterne revisors beretninger om Revisionsrettens årsregnskaber for regnskabsårene 1987 til 1991 er kun blevet tilsendt formanden for Europa-Parlamentets Budgetkontroludvalg.

Revisionsrettens kollegium traf på mødet den 8. juli 1993 afgørelse om, at den eksterne revisors beretning for regnskabsåret 1992 skulle offentliggøres i De Europæiske Fællesskabers Tidende, og at denne praksis ville blive fulgt fremover.

Årsregnskabet, der er vedlagt som bilag til revisionsberetningen, er opstillet på grundlag af de regnskabsmæssige oplysninger, som Revisionsretten har forelagt for Kommissionen med henblik på opstillingen af Fællesskabernes driftsregnskab og balance for regnskabsåret 1998. Disse regnskabsmæssige oplysninger fås ved skriftlig henvendelse til Revisionsrettens afdeling for forbindelserne med de øvrige institutioner og PR.

På Revisionsrettens vegne

Jan O. Karlsson

Formand

Indhold

>TABELPOSITION>

Revisionspåtegning af årsregnskabet pr. 31. december 1998

Til medlemmerne af Den Europæiske Revisionsret

Vi har i henhold til mandat fra Den Europæiske Revisionsret revideret:

- de regnskabsmæssige oplysninger, som Den Europæiske Revisionsret har forelagt for Kommissionen med henblik på opstilling af De Europæiske Fællesskabers driftsregnskab og balance for regnskabsåret 1998

- Revisionsrettens årsregnskab pr. 31. december 1998, der er opstillet på grundlag af disse regnskabsmæssige oplysninger med henblik på offentliggørelse i De Europæiske Fællesskabers Tidende.

Den Europæiske Revisionsret er ansvarlig for de regnskabsmæssige oplysninger og årsregnskabet. Vores opgave er på grundlag af revisionen at afgive en erklæring om de regnskabsmæssige oplysninger og årsregnskabet.

Vi har foretaget revisionen i overensstemmelse med internationalt anerkendte revisionsstandarder. I henhold til disse standarder skal revisionen planlægges og gennemføres på en sådan måde, at den giver rimelig sikkerhed for, at de regnskabsmæssige oplysninger og årsregnskabet ikke indeholder væsentlige usædvanlige forhold. I forbindelse med revisionen har vi på grundlag af stikprøver undersøgt den underliggende dokumentation for de beløb og informationer, som de regnskabsmæssige oplysninger og årsregnskabet indeholder, og også foretaget en vurdering af de anvendte regnskabsprincipper og -metoder og af de væsentlige skøn, som Revisionsretten har foretaget i forbindelse med regnskabsafslutningen. Endvidere har vi gennemgået regnskabsopstillingen i dens helhed. Vi mener, at revisionsarbejdet har givet os et rimeligt grundlag for at afgive vores erklæring.

Det er vores opfattelse, at de regnskabsmæssige oplysninger og vedlagte årsregnskab er opstillet i henhold til finansforordningen og gennemførelsesbestemmelserne hertil, i henhold til almindeligt anerkendte regnskabsprincipper samt i henhold til de interne regler gældende for Den Europæiske Revisionsret, og at de giver et retvisende billede af Den Europæiske Revisionsrets aktiver og finansielle stilling pr. 31. december 1998 samt af resultatet for det regnskabsår, der afsluttedes pr. 31. december 1998.

Luxembourg, den 28. april 1999.

KPMG Audit

Réviseurs d'entreprises

(sign.) Stephen Nye

Revisionsfirmaet KPMG Audits beretning om efterprøvelsen af de administrative procedurer og regnskabsprocedurerne i Revisionsretten, af det interne kontrolsystem samt af, om den økonomiske forvaltning har været forsvarlig

Til medlemmerne af Den Europæiske Revisionsret

I forbindelse med revisionen af Den Europæiske Revisionsrets årsregnskab for regnskabsåret, der afsluttedes den 31. december 1998, har vi undersøgt de administrative procedurer, regnskabsprocedurerne og det interne kontrolsystem i Den Europæiske Revisionsret samt efterprøvet, om den økonomiske forvaltning har været forsvarlig. Vi har foretaget denne undersøgelse for at få bekræftet, at de ansvarlige i Revisionsretten med rimelig sikkerhed kan gå ud fra:

- at de er fuldstændigt informeret om målopfyldelsesgraden for de forskellige operationelle mål

- at det offentliggjorte årsregnskab er opstillet på et troværdigt grundlag

- at Revisionsrettens økonomiske forvaltning er i overensstemmelse med de gældende forordninger.

De gældende forordninger er:

- finansforordningen af 21. december 1977 vedrørende De Europæiske Fællesskabers almindelige budget, senest ændret ved Rådets forordning (EF, EKSF, Euratom) nr. 2779/98 af 17. december 1998

- Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977

- Revisionsrettens interne regler for gennemførelsen af Rettens budget vedtaget ved afgørelse nr. 97 - 47 af 4. december 1997 (senest ændret ved skriftlig procedure nr. 3/97 af 16. januar 1998).

Revisionen omfattede områderne kontrolmiljø, risikovurdering, kontrolaktiviteter, informations- og kommunikationssystemer samt styringsprocessen i Revisionsretten. Det første led i revisionen var at beskrive procedurerne, som vi derefter evaluerede på grundlag af stikprøverevision af dokumentation og drøftelser med de ansatte. Arten og omfanget af testene blev fastsat på grundlag af vores vurdering af kontrolmiljøet. Vi mener, at revisionen har givet os et rimeligt grundlag for vores konklusioner om Revisionsrettens procedurer, økonomiske forvaltning og interne kontrolsystem.

Efter vores opfattelse sikrer anvendelse af de gældende regler for intern kontrol, at de operationelle mål kan opfyldes som planlagt, at de opstillede regnskaber er rigtige, samt at retsforskrifterne følges.

Luxembourg, den 28. april 1999.

KPMG Audit

Réviseurs d'entreprises

(sign.) Stephen Nye

Revisionsfirmaet KPMG Audits anbefaling om at meddele regnskabsførerne i Den Europæiske Revisionsret decharge

Til medlemmerne af Den Europæiske Revisionsret

Som led i revisionen af Den Europæiske Revisionsrets driftsregnskab og balance pr. 31. december 1998 har vi efterprøvet regnskabsførernes forvaltning. Vi bekræfter på grundlag af vor revision, at regnskabsførerne har udført deres opgaver i overensstemmelse med De Europæiske Fællesskabers bestemmelser, og vi anbefaler derfor, at der meddeles dem decharge for det regnskabsår, der afsluttedes den 31. december 1998.

Luxembourg, den 28. april 1999.

KPMG Audit

Réviseurs d'entreprises

(sign.) Stephen Nye

Årsregnskabet pr. 31. december 1998

Oversigt over indtægter og udgifter i regnskabsårene, der afsluttedes den 31. december 1998 og den 31. december 1997

>TABELPOSITION>

Noterne i bilaget er en integrerende del af disse regnskaber.

Balance pr. 31. december 1998 og 1997

>TABELPOSITION>

Noterne i bilaget er en integrerende del af disse regnskaber. Noter til årsregnskabet pr. 31. december 1998

REGNSKABSPRINCIPPER

1.a) Regnskabsregler

Regnskaberne for Den Europæiske Revisionsret føres og årsregnskabet opstilles i overensstemmelse med finansforordningen af 21. december 1977, senest ændret ved Rådets forordning (EF, EKSF, Euratom) nr. 2779/98 af 17. december 1998, og med Kommissionens forordning (Euratom, EKSF, EF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen.

I henhold til artikel 136 i disse gennemførelsesbestemmelser opstilles alle finansielle oversigter efter gældende regnskabsprincipper, herunder de ved Rådets direktiver fastlagte principper, medmindre andet gælder i henhold til en forordning.

1.b) Revisionsrettens egenindtægter

Revisionsrettens egenindtægter bogføres på grundlag af de beløb, der er indgået i regnskabsåret.

Tilgodehavender, der ved regnskabsårets afslutning endnu ikke var indgået, er opført på balancens aktivside under posten "Indtægter, der endnu ikke er indgået", rubrik "Diverse debitorer". De er modposteret under en post med samme titel på balancens passivside under rubrik "Diverse kreditorer". Disse posteringer tilbageføres, når beløbene er indgået.

1.c) Udgifter

Regnskabsårets udgifter, som de fremgår af "Oversigten over indtægter og udgifter", er betalinger, der er afholdt over regnskabsårets bevillinger og over bevillinger fremført fra det foregående regnskabsår i henhold til gældende bestemmelser.

I henhold til finansforordningens artikel 6, stk. 6, er regnskabsårets udgifter de udgifter, hvortil betalingsanvisningen er modtaget af finansinspektøren senest den 31. december og af regnskabsføreren senest den 10. januar i det følgende år, og som regnskabsføreren har betalt senest den 15. januar i det følgende år.

1.d) Anlægsaktiver

Bygninger, udstyr og inventar er ansat til anskaffelsesprisen. Når anskaffelsesprisen er udtrykt i national valuta, omregnes den til ecu til den på anskaffelsestidspunktet gældende regnskabskurs. Samtlige anlægsinvesteringer udgiftsføres i anskaffelsesåret, og der foretages derfor ingen løbende afskrivninger. Den samlede værdi af disse anlægsinvesteringer opføres som aktiver på balancen, indtil de tages ud af brug, mens der modposteres et tilsvarende beløb på passivsiden under rubrikken "Egenkapital".

Kun udstyr og inventar med en værdi på 400 ECU eller derover opføres under anlægsaktiver på balancens aktivside.

1.e) Kontormateriel

Denne post omfatter et lager af kontormateriel og af andet forbrugsmateriel, der er ansat til prisen på det senest opførte materiel, samtidig med at der på passivsiden er modposteret et tilsvarende beløb under rubrikken "Egenkapital ved årets begyndelse". Når anskaffelsesprisen er udtrykt i national valuta, omregnes den til ecu til den regnskabskurs, der er anvendt ved opstillingen af balancen.

1.f) Kursdifferencer

Kursgevinster og kurstab er opført under rubrikken "Revisionsrettens egenindtægter - Diverse" henholdsvis "Driftsudgifter - Diverse".

INDTÆGTER I FORBINDELSE MED INSTITUTIONENS ADMINISTRATION

2. Rubrikken "Indtægter i forbindelse med institutionens administration" omfatter først og fremmest:

- Indtægter fra offentliggørelse af Den Europæiske Revisionsrets beretninger og udtalelser i De Europæiske Fællesskabers Tidende.

- Aktuarmæssige reserver, der er overført af de nationale pensionsorganer og pensionskasser i form af tjenestemænds pensionsrettigheder.

EGENKAPITAL

3. Egenkapitalen defineret efter de under 1. d) og 1. e) beskrevne principper kan pr. regnskabsårets udgang opgøres således:

>TABELPOSITION>

DIVERSE DEBITORER

4. Rubrikken "Diverse debitorer" kan pr. regnskabsårets udgang opgøres således:

>TABELPOSITION>

Posten "Tilgodehavender hos personer, der er knyttet til institutionen" vedrører først og fremmest forskud udbetalt til dækning af tjenesterejser, der allerede er foretaget, men endnu ikke afregnet.

Posten "Indtægter, der endnu ikke er indgået" omfatter næsten udelukkende konstaterede fordringer på medlemsstaterne vedrørende overførsel af pensionsrettigheder, hvor midlerne endnu ikke er overført. Som modpostering til denne post er der under rubrikken "Diverse kreditorer" opført en gennemgangskonto med samme titel.

Posten "Udgifter, der skal opføres" omfatter beløb faktureret af Kommissionen ved udgangen af regnskabsåret, som endnu ikke har kunnet opføres på budgettet.

DIVERSE KREDITORER

5. Rubrikken "Diverse kreditorer" kan pr. regnskabsårets udgang opgøres således:

>TABELPOSITION>

Underrubrikken "Gæld til kreditkortselskab" omfatter samtlige beløb faktureret af det rejsebureau, der har kontrakt med Retten, men endnu ikke inkasseret af kreditkortselskabet.

Posten "Indtægter, der kan genanvendes" er modposteringen af de endnu ikke anvendte beløb, der er opført på aktivsiden som forsikringsydelser, tilbagebetalte skatter og afgifter eller som indtægter fra salg af anlægsaktiver. Indtægter, der kan genanvendes, anvendes til udgifter af samme art, og genanvendelsen skal ske inden udgangen af det følgende regnskabsår.

Underrubrikken "Indtægter, der endnu ikke er indgået" omfatter næsten udelukkende konstaterede fordringer på medlemsstaterne vedrørende overførsel af pensionsrettigheder, hvor midlerne endnu ikke er overført.

UDGIFTER TIL BETALING I DET KOMMENDE REGNSKABSÅR

6. I henhold til finansforordningen bogføres som regnskabsårets udgifter de udgifter, for hvilke der er foretaget anvisning inden regnskabsårets udgang, og som er betalt mellem den 1. og den 15. januar i det følgende regnskabsår, og de opføres på balancens passivside som udgifter til betaling i det kommende regnskabsår.

ÅRETS RESULTAT AT OVERFØRE TIL DET FØLGENDE REGNSKABSÅR

7. Årets resultat er differencen mellem regnskabsårets samlede indtægter og de udgifter, der er afholdt over regnskabsårets bevillinger og over bevillinger fremført fra det foregående regnskabsår.

Årets resultat at overføre til det følgende regnskabsår kan opgøres således:

>TABELPOSITION>

BUDGETGENNEMFØRELSEN

8. I forbindelse med gennemførelsen af budgettet for regnskabsåret 1998 er der disponeret over fremførte bevillinger og over regnskabsårets bevillinger.

a) De fremførte bevillinger vedrører for det første alle forpligtelser, som Retten har indgået, men som ikke er afviklet inden regnskabsårets slutning, og for det andet bevillinger, som budgetmyndigheden har besluttet at fremføre. Bevillinger, der er fremført fra det foregående år og ikke disponeret over i regnskabsåret, bortfalder:

>TABELPOSITION>

b) Gennemførelsen af regnskabsårets bevillinger omfatter betalinger afholdt over de bevillinger, der er indgået forpligtelse for. Saldoen for ikke-afviklede forpligtelser kan fremføres til det følgende regnskabsår. De bevillinger, der ikke er disponeret over ved regnskabsårets afslutning, bortfalder normalt:

>TABELPOSITION>

De samlede betalinger afholdt over fremførte bevillinger (1924873 ECU) og over regnskabsårets bevillinger (55149412 ECU) udgør i alt 57074285 ECU. Summen af dette beløb og beløbet for kurstab svarer til de samlede udgifter opført i oversigten over indtægter og udgifter i regnskabsåret 1998.

Revisionsfirmaet KPMG Audits anbefaling om det interne kontrolsystem

Til medlemmerne af Den Europæiske Revisionsret

På grundlag af revisionen af Revisionsrettens årsregnskab for regnskabsåret, der afsluttedes den 31. december 1998, bekræfter vi, at vi under vores undersøgelse af det interne kontrolsystem ikke har konstateret svagheder, der giver anledning til skriftlige anbefalinger fra vores side.

Luxembourg, den 28. april 1999.

KPMG Audit

Réviseurs d'entreprises

(sign.) Stephen Nye